กรมการค้าภายใน สั่งจับเครื่องชั่งในบริษัทขนส่งไม่ผ่านการตรวจสอบ ย้ำถ้าพบเจออีกจะดำเนินคดีตามกฎหมายทันที
??นายอาวุธ วงศ์สวัสดิ์ รองอธิบดีกรมการค้าภายใน เปิดเผยถึงกรณี กรมฯ ได้รับเรื่องร้องเรียนผ่านสายด่วน 1569 ว่ามีการใช้งานเครื่องชั่งที่ไม่ได้รับการตรวจสอบให้คำรับรองจากกรมฯในการชั่งพัสดุในบริษัทรับ-ส่งพัสดุชื่อดังแห่งหนึ่ง จึงได้มีจัดส่งสายตรวจของกรมฯลงพื้นที่ตรวจสอบร่วมกับเจ้าหน้าที่ตำรวจกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ณ บริษัทรับ-ส่งพัสดุดังกล่าว จำนวน 4 แห่งในท้องที่จังหวัดนนทบุรี พบมีการใช้งานเครื่องชั่งที่ไม่ได้รับการตรวจสอบให้คำรับรองจากกรมฯจริง ตามที่ได้รับการร้องเรียน การกระทำดังกล่าวเป็นการฝ่าฝืนจะมีโทษ ตามมาตรา 25 วรรค 1 รับโทษตามมาตรา 70 แห่งพระราชบัญญัติมาตราชั่งตวงวัด พ.ศ. 2542 และที่แก้ไขเพิ่มเติม ซึ่งมีโทษจำคุกไม่เกิน 6 เดือน  ปรับไม่เกิน 20,000 บาท หรือทั้งจำและปรับ ซึ่งกรณีดังกล่าว จึงได้ดำเนินการจับกุมดำเนินคดีผู้กระทำความผิด ส่งให้สำนักงานพาณิชย์จังหวัดนนทบุรีเปรียบเทียบปรับเป็นเงินรวมทั้งสิ้น  55,000 บาทกรมการค้าภายใน ได้จัดส่งเจ้าหน้าที่ออกตรวจสอบความถูกต้องของเครื่องชั่ง เพื่อรักษาความเป็นธรรมให้แก่ประชาชนอย่างต่อเนื่อง หากประชาชนพบเห็นว่ามีการใช้งานเครื่องชั่งที่ไม่ได้รับการตรวจสอบให้คำรับรองโดยกรมการค้าภายใน สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ